Charles Pinot Duclos
Store norske leksikon,Språk og litteratur,Litteratur i verden,Europa,Frankrikes litteratur,Frankrikes litteratur på 1700-tallet
Charles Pinot Duclos var en fransk historiker og forfatter. Hans historiske og samtidskritiske arbeider er preget av opplysningstidens ideer. Hovedverket Considérations sur les moeurs de ce siècle (1750) viser tydelig hans kritiske og skeptiske holdning.
Duclos' romaner var lenge glemt, men er siden blitt trukket frem i lyset, og mange ser ham som en av de mest interessante franske romanforfatterne fra 1700-tallet. Romanene rommer glimrende følelsesanalyser og forkynner i det ytre en streng moral, men de inneholder også dristige erotiske skildringer: Les Confessions du comte de *** (1741) og Histoire de Madame de Luz (1743). Les mer i Store norske leksikon Frankrikes litteratur opplysningstiden